
	1. Проблем/проблеми за решаване: 
Проблем 1: Влезлият в сила Закон за общите изисквания за безопасност при предоставяне на атракционни услуги, представляващи източник на повишена опасност, налага Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях, в частта, в която регламентира условията реда и за предоставяне на водноатракционни услуги, да бъде приведена в съответствие със законовите изисквания
На 14 февруари 2026 г. влезе в сила Законът за общите изисквания за безопасност при предоставяне на атракционни услуги, представляващи източник на повишена опасност (ЗОИБПАУПИПО). Съгласно разпоредбата на чл. 2, ал. 2, т. 3 от този закон в обхвата му попадат и водноатракционните услуги – парасейлинг (теглене с парашут от лодка), услуги с джетове и с плавателни средства, както и услуги с теглене на надуваеми съоръжения (§ 1, т. 2 от Допълнителните разпоредби на ЗОИБПАУПИПО).
Член 21 ЗОИБПАУПИПО постановява, че предоставянето на водноатракционни услуги, представляващи източник на повишена опасност, във вътрешните морски води, териториалното море и вътрешните водни пътища на Република България се извършва в зони за предоставяне на водноатракционни услуги, определени съгласно изискванията на наредбата по чл. 5, ал. 4 и чл. 76а от Закона за морските пространства, вътрешните водни пътища и пристанищата на Република България (ЗМПВВППРБ), с която следва да се определят и условията и редът за предоставяне на водноатракционни услуги, изискванията за безопасност при предоставянето им и за безопасност на съоръженията, оборудването и екипировката.
Подзаконовият нормативен акт, издаден на основание чл. 5, ал. 4 и чл. 76а ЗМПВВППРБ, е Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях (Наредбата). Тя е приета с Постановление № 293 на Министерския съвет от 2009 г. (т.е. повече от 15 години преди ЗОИБПАУПИПО) и до този момент е изменяна само веднъж през 2012 г. Съдържащите се в нея изисквания по отношение на доставчиците на водноатракционни услуги, по отношение на организацията на дейността по предоставяне на такива услуги и по отношение на мерките за безопасност при предоставянето им се основават на опита, който е бил наличен към оня момент, и отразяват тогавашните виждания на нормотвореца.
Това е и причината, поради която една голяма част от съдържащите се в ЗОИБПАУПИПО общи изисквания за безопасност при предоставяне на атракционни услуги, представляващи източник на повишена опасност, не са част от действащите правила за предоставяне на водноатракционни услуги. Тъй като става дума за общи законови изисквания, приложими към различни по вид атракционни услуги, тяхното пряко прилагане (без създаване на уточняващи и доразвиващи разпоредби в подзаконовия нормативен акт, които отчитат спецификата на водноатракционните услуги) би довело до сериозни затруднения както за доставчиците на водноатракционни услуги, които са основните адресати на тези изисквания, така и за органите, натоварени да осъществяват контрол по отношение на дейността им.
Други от изискванията на ЗОИБПАУПИПО налагат действащите правила за предоставяне на водноатракционни услуги да бъдат преразгледани и приведени в съответствие със законовите норми, отново като се държи сметка за специфичните особености на водноатракционните услуги.
Както беше споменато по-горе, чл. 21 ЗОИБПАУПИПО изисква с Наредбата да бъдат регламентирани условията и редът за предоставяне на водноатракционни услуги (включително определянето на зоните за предоставянето им и изискванията за безопасност) не само във вътрешните морски води и териториалното море, но и във вътрешните водни пътища на Република България (българския участък на река Дунав). Раздел IV от действащата Наредба съдържа представлява комплекс от правни норми, които уреждат обществените отношения, възникващи във връзка с предоставянето на водноатракционни услуги във вътрешните морски води и териториалното море на Република България в Черно море, но не и тези, които възникват във връзка с предоставянето на водноатракционни услуги във вътрешните водни пътища на страната. Последното налага правилата на раздел IV от Наредбата да бъдат съответно допълнени при съобразяване с различния (спрямо морските плажове) режим на управление на крайбрежната ивица на река Дунав и специалните изисквания на Правилата за плаване по река Дунав, приети с Постановление № 154 на Министерския съвет от 2020 г. (обн., ДВ, бр. 67 от 2020 г.).
Предвидените в чл. 31 – 37 ЗОИБПАУПИПО конкретни състави на административни нарушения налагат да бъде извършена промяна и в раздел V на Наредбата, така че да  се постигне правилното „съвместяване“ на тези нови административнонаказателни разпоредби и съществуващата административнонаказателната разпоредба на чл. 121, ал. 4 ЗМПВВППРБ, с която нарушаването на изискванията на Наредбата относно реда за предоставяне на водноатракционни услуги е обявено общо за наказуемо.
Привеждането на Наредбата в съответствие с изискванията на ЗОИБПАУПИПО не може да бъде постигнато по друг начин, освен чрез изменение и допълнение на подзаконовия нормативен акт. Отчитайки това обстоятелство, законодателят е определил в § 4 от Преходните и заключителни разпоредби на ЗОИБПАУПИПО шестмесечен срок, считано от датата на влизане в сила на закона, в който държавните и общинските органи, приели или издали нормативни актове, уреждащи обществени отношения – предмет на закона, са длъжни да направят произтичащите от неговите изисквания изменения в тези нормативни актове.
Проблем 2: В процеса на прилагане на съществуващия правен режим на водноатракционните услуги е установено, че той не гарантира необходимата степен на безопасност при предоставянето им
Както беше споменато по-горе по отношение на Проблем 1, нормативната уредба на обществените отношения, възникващи във връзка с предоставянето на водноатракционни услуги във вътрешните морски води и териториалното море на Република България в Черно море, е създадена преди повече от 15 години и до този момент е претърпяла само една промяна. Действащите разпоредби отразяват вижданията за начина, по който може да бъде постигната превенция на рисковете за живота и здравето на ползвателите, които авторите на подзаконовия нормативен акт са имали към онзи момент.
Трагичният инцидент през лятото на 2025 г. в Несебър, при който 8-годишно момче загина при ползване на водноатракционната услуга „Воден парашут“ (парасейлинг), показа, че тези виждания са остарели и създадените в съответствие с тях правни норми не гарантират в необходимата степен безопасност при предоставяне на водноатракционните услуги.
В резултат на извършения обстоен анализ на съществуващите правила беше формулиран извод за необходимостта от въвеждане на по-строги изисквания по отношение на организацията на дейността на доставчиците на водноатракционни услуги, на безопасността при предоставяне на услугите и на безопасността на използваните съоръжения, оборудване и екипировка. Особен акцент в анализа беше поставен върху нуждата от по-подробни и ясни правила за контрол върху дейността по предоставяне на водноатракционни услуги, включително – ясно и последователно разграничаване на контролните функции на всеки един от ангажираните в процеса компетентни органи.
Описаният проблем 2 не може да бъде разрешен в рамките на съществуващото законодателство, защото става дума за въвеждане на нови или за изменение и допълване на съществуващи нормативни изисквания. Последното е възможно само чрез извършване на съответните промени в Наредбата.
Проблем 3: Някои от разпоредбите на Наредбата съдържат неактуални или неточни препращания към други нормативни актове, използват термини, които не съответстват на понятийния апарат на достиженията на правото от Шенген или страдат от други правно-технически „недостатъци“
Вече неколкократно споменахме, че Наредбата е приета преди повече от 15 години и до този момент е била изменена и допълнена само веднъж преди повече от 10 години.
През този период от време значителна част от актовете на националното право, на които се прави позоваване в действащи текстове на Наредбата, са претърпели промени в наименованието или са били отменени или заменени с нови.
От 31 март 2024 г. Република България се присъедини към Шенгенското пространство по въздух и вода (морски граници), а от 1 януари 2025 г. стана негов пълноправен член, което налага понятийният апарат, използван в наредбата при регламентиране на граничния режим на яхтите, лодките и другите плавателни средства за спорт, туризъм и развлечение, да бъде приведен в съответствие с този на достиженията на правото от Шенген.
Не на последно място част от действащите разпоредби се нуждаят от усъвършенстване, с оглед: 1) постигане на максимално точно изпълнение на изискванията на чл. 40, ал. 2, т. 2, т. 3 и т. 4 от Указ № 883 от 1974 г. за прилагане на Закона за нормативните актове (обн., ДВ, бр. 39 от 1974 г., доп., бр. 7 от 1978 г. и бр. 57 от 1980 г., изм., бр. 46 от 2007 г.); 2) поправяне на недостатъчно прецизното позоваване на разпоредби на български законодателни актове; 3) уеднаквяване на използваните в различните текстове на наредбата означения на едни и същи единици за измерване и привеждането им в съответствие с изискванията на Наредбата за единиците за измерване, разрешени за използване в Република България, приета с ПМС № 275 от 2002 г. (обн., ДВ, бр. 115 от 2002 г., изм., бр. 40 от 2006 г. и бр. 8 от 2010 г., изм. и доп., бр. 46 от 2020 г.); 4) съобразяване на извършената в Изпълнителна агенция „Морска администрация“ промяна в наименованията на териториалните звена на агенцията.
Описаните по-горе „недостатъци“ имат правно-технически характер, но са нежелани от гледна точка на изискванията на Закона за нормативните актове и Указ № 883 от 1974 г. за неговото прилагане и често създават затруднения за адресатите на правните норми в процеса на прилагане.
Отстраняването им може да бъде извършено само по пътя на изменение на подзаконовия нормативен акт.
Към настоящия момент не е извършвана последваща оценка на въздействието на Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях.
1.1. Кратко опишете проблема/проблемите и причините за неговото/тяхното възникване. По възможност посочете числови стойности.
1.2. Посочете възможно ли е проблемът да се реши в рамките на съществуващото законодателство чрез промяна в организацията на работа и/или чрез въвеждане на нови технологични възможности (например съвместни инспекции между няколко органа и др.).
1.3. Посочете защо действащата нормативна рамка не позволява решаване на проблема/проблемите.
1.4. Посочете задължителните действия, произтичащи от нормативни актове от по-висока степен или актове от правото на ЕС.
1.5. Посочете дали са извършени последващи оценки на нормативния акт или анализи за изпълнението на политиката и какви са резултатите от тях? 

	2. Цели:
По проблем 1:
Цел 1: Привеждане на създадената с Наредбата регламентация на обществените отношения, възникващи във връзка с предоставяне на водноатракционни услуги, в съответствие с изискванията на ЗОИБПАУПИПО.
По проблем 2:
Цел 1: Постигане на по-високо ниво на безопасност за ползвателите на водноатракционни услуги чрез въвеждане на по-строги изисквания по отношение на: организацията на дейността по предоставяне на водноатракционни услуги, безопасността при предоставяне на услугите и безопасността на използваните съоръжения, оборудване и екипировка, както и на по-подробни и ясни правила за контрол.
Цел 2: Намаляване на административната тежест за гражданите и икономическите оператори чрез изрично въвеждане на изискване за служебно събиране на определена относима информация и документи и за прилагане на правилата за вътрешни административни услуги.
По проблем 3:
Цел 1: Преодоляване на констатираните несъответствия между текстове на Наредбата и други относими национални правни актове или актове на вторичното право на Европейския съюз.
Посочете определените цели за решаване на проблема/проблемите, по възможно най-конкретен и измерим начин, включително индикативен график за тяхното постигане. Целите е необходимо да са насочени към решаването на проблема/проблемите и да съответстват на действащите стратегически документи.

	3. Заинтересовани страни: 
По проблем 1:
Пряко засегнати:
· лицата, предоставящи водноатракционни услуги – 58 юридически лица, предоставящи услуги през летния туристически сезон на 2025 г. в зоните за предоставяне на водноатракционни услуги във вътрешните морски води и териториалното море (на този етап брой на евентуалните бъдещи доставчици на водноатракционни услуги във вътрешните водни пътища не може да бъде посочен);
· управителите на зони за предоставяне на водноатракционни услуги – 104 физически лица в морските зони за предоставяне на водноатракционни услуги през летния туристически сезон на 2025 г. (на този етап брой на евентуалните бъдещи управители на зони за предоставяне на водноатракционни услуги във вътрешните водни пътища не може да бъде посочен);
· лицата, на които ще бъде възложено да изпълняват функциите на „отговорно лице за безопасността на зоната за предоставяне на водноатракционни услуги“ – над 100 физически лица;
· лицата, пряко ангажирани в предоставянето на водноатракционни услуги – около 250 души в зоните за предоставяне на водноатракционни услуги във вътрешните морски води и териториалното море през летния туристически сезон на 2025 г. (на този етап брой на лицата, които евентуално ще бъдат пряко ангажирани с предоставянето на водноатракционни услуги във вътрешните водни пътища, не може да бъде посочен, тъй като той зависи, наред с други фактори, и от вида на водноатракционните услуги, които ще бъдат предоставяни най-често);
· ползвателите на водноатракционни услуги – броят на всички лица, ползвали всякакъв вид водноатракционни услуги през летния туристически сезон на 2025 г. във всички зони за предоставяне на водноатракционни услуги във вътрешните водни пътища и териториалното море, не може да бъде посочен, но средният брой ползватели на водноатракционната услуга „Воден парашут“ (парасейлинг) за един летен туристически сезон надхвърля 55 000 души, а средният брой ползватели на водноатракционната услуга „Водна шейна“ за един летен туристически сезон е над 830 000 души;
· служителите от териториалните дирекции на Изпълнителна агенция „Морска администрация“, пряко ангажирани с административните производства по съгласуване на местоположението и границите на зоните за предоставяне на водноатракционни услуги  или осъществяващи контролни функции – общо около 40 души.
· служителите от съответните структурни звена на Главна дирекция „Гранична полиция“, пряко ангажирани с административните производства по съгласуване на местоположението и границите на зоните за предоставяне на водноатракционни услуги или осъществяващи контролни функции – общо около 60 души.
Косвено засегнати: 
· акредитираните органи от вида А съгласно изискванията на БДС EN ISO/IEC 17020 за извършване на проверка на съответствието на съоръженията, оборудването и екипировката (включително предпазните средства), използвани при предоставянето на атракционни услуги, представляващи източник на повишена опасност (в т.ч. и водноатракционни услуги) – към този момент в регистрите на Изпълнителна агенция „Българска служба за акредитация“ няма вписани такива;
· лицата, които по реда и при условията на чл. 119е от Закона за гражданското въздухоплаване ще получат удостоверение за извършване на проверки по отношение на парашутните системи за парасейлинг – към този момент в регистрите на Главна дирекция „Гражданска въздухоплавателна администрация“ няма вписани такива;
· служителите от Комисията за защита на потребителите, на които ще бъдат възложени функции по контрол на изпълнението на задължението на доставчиците на водноатракционни услуги за предварителната информационна обезпеченост на дейността.
По проблем 2:
Пряко засегнати:
· лицата, предоставящи водноатракционни услуги (концесионерите и наемателите на морски плажове или техни подизпълнители) – 58 юридически лица, предоставящи услуги през летния туристически сезон на 2025 г. в 104 зони;
· управителите на зони за предоставяне на водноатракционни услуги – 104 физически лица през летния туристически сезон на 2025 г.;
· лицата, пряко ангажирани в предоставянето на водноатракционната услуга „Воден парашут“ (парасейлинг) – над 60 души през летния туристически сезон на 2025 г., от които – 42 членове на екипажите на използваните за предоставяне на услугата плавателни средства;
· ползвателите на водноатракционни услуги – броят на всички лица, ползвали всякакъв вид водноатракционни услуги през летния туристически сезон на 2025 г. във всички морски зони за предоставяне на водноатракционни услуги, не може да бъде посочен, но средният брой ползватели на водноатракционната услуга „Воден парашут“ (парасейлинг) за един летен туристически сезон надхвърля 55 000 души, а средният брой ползватели на водноатракционната услуга „Водна шейна“ е над 830 000 души;
· лицата, които управляват плавателен съд за лично ползване (джет) – броят на всички лица, управлявали джет през летния туристически сезон на 2025 г. във вътрешните морски води и териториалното море на Република България (както в зоните за предоставяне на водноатракционни услуги, така и в акваторията, прилежаща на неохраняеми морски плажове) не може да бъде посочен, но средният брой ползватели на водноатракционната услуга по управление на джет във всички зони за предоставяне на водноатракционни услуги през един летен туристически сезон надхвърля 250 000 души, а общият брой на вписаните в Регистъра на корабите, плаващи под българско знаме, джетове е 2 780;
· служителите от дирекциите „Морска администрация – Варна“ и дирекция „Морска администрация – Бургас“ на Изпълнителна агенция „Морска администрация“, пряко ангажирани с административните производства по съгласуване на местоположението и границите на зоните за предоставяне на водноатракционни услуги  или осъществяващи контролни функции – общо около 20 души.
· служителите от съответното структурно звено на Главна дирекция „Гранична полиция“, пряко ангажирани с административните производства по съгласуване на местоположението и границите на зоните за предоставяне на водноатракционни услуги или осъществяващи контролни функции – общо около 30 души.
Косвено засегнати: 
Не са идентифицирани.
По проблем 3:
Пряко засегнати:
· корабопритежателите на яхти, лодки и други плавателни средства за спорт, туризъм и развлечение, плаващи под българско знаме – към 1 януари 2026 г. в Регистъра на корабите, плаващи под българско знаме, са вписани над 11 500 такива плавателни съдове;
· капитаните на яхти, лодки и други плавателни средства за спорт, туризъм и развлечение, плаващи под българско знаме – общият брой на вписаните в Регистъра на морските лица в Република България морски лица с правоспособност „Водач на кораб до 40 БТ“ е 42 000, като само през последните 5 години в Регистъра на морските лица на Република България, с правоспособност „Водач на кораб до 40 БТ“, „Водач на малък кораб“ и „Шкипер на кораб за спорт и развлечение до 300 БТ“, са вписани над 10 000 души;
· корабопритежателите и капитаните на яхти, лодки и други плавателни средства за спорт, туризъм и развлечение, плаващи под чуждо знаме, които извършват международни плавания и посещават българските морски и речни пристанища – през 2025 г. около 100 плавателни съда за спорт, туризъм и развлечение от международно плаване са посетили българските морски и речни пристанища;
· служителите в териториалните дирекции на Изпълнителна агенция „Морска администрация“, осъществяващи функции по контрол на безопасността на корабоплаването – общо около 60 души;
· служителите в Регионална дирекция „Гранична полиция“ – Бургас и Регионална дирекция „Гранична полиция“ – Русе;
· служителите на другите органи за граничен контрол в контролно-пропускателните пунктове на българските морски и речни пристанища – 4 ГКПП на морски пристанища и 8 ГКПП в пристанищата на река Дунав.
Косвено засегнати: 
Не са идентифицирани.
Посочете всички потенциални заинтересовани страни/групи заинтересовани страни (в рамките на процеса по извършване на частичната предварителна частична оценка на въздействието и/или при обществените консултации по чл. 26 от Закона за нормативните актове), върху които предложенията ще окажат пряко или косвено въздействие (бизнес в дадена област/всички предприемачи, неправителствени организации, граждани/техни представители, държавни органи/общини и др.).

	4. Варианти на действие. Анализ на въздействията:

	4.1. По проблем 1:

	Вариант „Без действие“:
Описание:
При вариант „Без действие“ няма да бъде изпълнено изискването на § 4 от Преходните и заключителни разпоредби на ЗОИБПАУПИПО и Наредбата няма да бъде приведена в съответствие със законовите изисквания.
Положителни (икономически/социални/екологични) въздействия:
Не са идентифицирани позитивни (икономически/социални/екологични) въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
· нарушение на принципа за съответствие на по-ниския по степен нормативен акт на акта от по-висока степен;
· недостатъчно високо ниво на правна сигурност;
· опасност от неточно прилагане на част от разпоредбите на ЗОИБПАУПИПО от страна на техните адресати, доколкото те съдържат общо правило за поведение, което не отчита спецификата на водноатракционните услуги;
· опасност от възникване на съдебни спорове относно приложимостта на конкретни разпоредби на Наредбата предвид наличието на акт от по-висока степен, регламентиращ същата материя;
· опасност от оспорване на издадени наказателни постановления за нарушаване на правилата за предоставяне на водноатракционни услуги, с оглед на обстоятелството, че освен конкретните състави на административни нарушения в ЗОИБПАУПИПО съществува и административнонаказателната разпоредба на чл. 121, ал. 4 ЗМПВВППРБ, с която нарушаването на изискванията на Наредбата относно реда за извършване на водноатракционни услуги е обявено общо за наказуемо.
Тези негативни въздействия са значителни и се проявяват по отношение на всички идентифицирани пряко засегнати страни.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия:
От всички групи идентифицирани засегнати страни, само доставчиците на водноатракционни услуги попадат в обхвата на понятието „предприятие“, дефинирано в § 1, т. 1 от Допълнителните разпоредби на Закона за малките и средните предприятия, и могат да бъдат класифицирани като микро- или малки предприятия. Всички описани по-горе отрицателни въздействия ще ги засегнат пряко.
Не са идентифицирани други, специфични въздействия върху малките и средни предприятия.
Административна тежест: 
Няма промяна в степента на административна тежест.
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 1 „Приемане на Постановление на Министерския съвет за изменение и допълнение на Наредбата“:
Описание:
При Вариант 1 идентифицираният проблем ще бъде разрешен изцяло и Наредбата ще бъде приведена в пълно съответствие с изискванията на ЗОИБПАУПИПО.
Положителни (икономически/социални/екологични) въздействия:
· точно и последователно прилагане на принципа за съответствие на по-ниския по степен нормативен акт на акта от по-висока степен;
· постигане на възможно най-високо ниво на правна сигурност;
· преодоляване на опасността от неточно прилагане на част от разпоредбите на ЗОИБПАУПИПО от страна на техните адресати, предвид факта, че съдържащите се в тях общи правила за поведение не отчитат спецификата на водноатракционните услуги;
· отстраняване на опасността от възникване на съдебни спорове относно приложимостта на конкретни разпоредби на Наредбата предвид наличието на акт от по-висока степен, регламентиращ същата материя;
· преодоляване на опасността от оспорване на издадени наказателни постановления за нарушаване на правилата за предоставяне на водноатракционни услуги, с оглед на обстоятелството, че освен конкретните състави на административни нарушения в ЗОИБПАУПИПО съществува и административнонаказателната разпоредба на чл. 121, ал. 4 ЗМПВВППРБ, с която нарушаването на изискванията на Наредбата относно реда за извършване на водноатракционни услуги е обявено общо за наказуемо.
Посочените положителни въздействия са значителни и се проявяват по отношение на всички идентифицирани групи заинтересовани лица.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
· допълнителен разход на времеви, финансови и човешки ресурси от страна на доставчиците на водноатракционни услуги за първоначално привеждане в съответствие с изискванията на ЗОИБПАУПИПО, съответно адаптирани към спецификата на водноатракционните услуги;
· периодично разходване на времеви, финансови и човешки ресурси от страна на доставчиците на водноатракционни услуги за поддържане на съответствието с поставените нови нормативни изисквания;
· допълнителен разход на време за лицата, пряко ангажирани в предоставянето на водноатракционни услуги за преминаване на периодичните обучения и инструктажи.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия: 
От всички групи идентифицирани заинтересовани лица само доставчиците на водноатракционни услуги попадат в обхвата на понятието „предприятие“, дефинирано в § 1, т. 1 от Допълнителните разпоредби на Закона за малките и средните предприятия, и могат да бъдат класифицирани като микро- или малки предприятия. Описаните по-горе положителни въздействия, както и отрицателните въздействия, свързани с допълнителен разход на времеви, финансови и човешки ресурси, ще ги засегнат пряко.
Административна тежест: 
Увеличава се административната тежест за:
· икономическите оператори, които предоставят водноатракционни услуги;
· лицата, пряко ангажирани в предоставянето на водноатракционни услуги.
Произтичащото от този вариант увеличаване на административната тежест е до степен, която е необходима и достатъчна за постигане на цел № 1. То е оправдано, предвид преобладаващия обществен интерес за осигуряване на по-висока степен на защита на живота и здравето на ползвателите на водноатракционни услуги.
 (въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)

	4.2. По проблем 2:

	Вариант „Без действие“:
Описание:
При вариант „Без действие“ идентифицираният проблем ще остане неразрешен и изискванията спрямо организацията на работа в зоните за предоставяне на водноатракционни услуги във вътрешните морски води и териториалното море, спрямо безопасността при предоставяне на услугите (по специално по отношение на услугите „Воден парашут“ и „Водна шейна“), спрямо безопасността на използваните съоръжения, оборудване и екипировка и спрямо осъществявания контрол ще се запазят на сегашното ниво.
Положителни (икономически/социални/екологични) въздействия:
Не са идентифицирани позитивни (икономически/социални/екологични) въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
· не се осигурява максимално възможната степен на безопасност за ползвателите на водноатракционни услуги и по-специално на услугите „Воден парашут“ (парасейлинг) и „Водна шейна“;
· запазва се нивото на опасност от възникване на инциденти при предоставяне на водноатракционните услуги, по-специално на услугите „Воден парашут“ (парасейлинг) и „Водна шейна“, които водят до увреждане на здравето или смърт на ползватели;
· не се създават условия за провеждане на по-ефективен и ефикасен контрол по отношение на дейностите по предоставяне на водноатракционни услуги;
· не се въвеждат възможностите за служебно събиране на относима информация и документи и за осъществяване на вътрешни административни услуги в производствата по съгласуване на местоположението и границите на зоните за предоставяне на водноатракционни услуги.
Тези негативни въздействия са значителни и се проявяват по отношение на всички идентифицирани пряко засегнати страни, но най-вече по отношение на доставчиците и ползвателите на водноатракционни услуги.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия:  
От всички групи идентифицирани заинтересовани лица само доставчиците на водноатракционни услуги (концесионери и наематели на морски плажове или техни подизпълнители) попадат в обхвата на понятието „предприятие“, дефинирано в § 1, т. 1 от Допълнителните разпоредби на Закона за малките и средните предприятия, и могат да бъдат класифицирани като микро- или малки предприятия. Всички описани по-горе отрицателни въздействия ще ги засегнат пряко.
Не са идентифицирани други, специфични въздействия върху малките и средни предприятия.
Административна тежест: 
Няма промяна в степента на административна тежест.
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 1 „Приемане на Постановление на Министерския съвет за изменение и допълнение на Наредбата“:
Описание:
При Вариант 1 се постига оптимално разрешаване на идентифицирания проблем.
Положителни (икономически/социални/екологични) въздействия:
· създават се нормативни условия за осигуряване на максимално възможната степен на безопасност за ползвателите на водноатракционни услуги и по-специално на услугите „Воден парашут“ (парасейлинг) и „Водна шейна“;
· снижава се вероятността от възникване на инциденти, при които се уврежда здравето или се причинява смърт на ползватели на водноатракционни услуги;
· въвеждат се правила за осъществяване на по-ефективен и ефикасен контрол по отношение на дейностите по предоставяне на водноатракционни услуги;
· създават се нормативни условия за осигуряване на максимално възможната степен на безопасност при управление на плавателен съд за лично ползване (джет) извън зоните за предоставяне на водноатракционни услуги;
· в рамките на производствата по съгласуване на местоположението и границите на зоните за предоставяне на водноатракционни услуги нивото на административна тежест за икономическите оператори – доставчици на водноатракционни услуги, се снижава посредством прилагане на правилата за служебно събиране на относима информация и документи и за осъществяване на вътрешни административни услуги.
Посочените положителни въздействия са значителни и се проявяват по отношение на всички идентифицирани пряко засегнати страни, но най-вече по отношение на доставчиците и ползвателите на водноатракционни услуги.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
· допълнителен разход на времеви, финансови и човешки ресурси от страна на доставчиците на водноатракционни услуги, за първоначално привеждане в съответствие с поставените нови нормативни изисквания;
· периодично разходване на времеви, финансови и човешки ресурси от страна на доставчиците на водноатракционни услуги, за поддържане на съответствието с поставените нови нормативни изисквания;
· допълнителен разход на време за лицата, пряко ангажирани в предоставянето на водноатракционната услуга „Воден парашут“ (парасейлинг), за постигане на изискуемата допълнителна квалификация и за преминаване на периодичните обучения и инструктажи;
· натоварване на лицата, пряко ангажирани в предоставянето на водноатракционната услуга „Воден парашут“ (парасейлинг), с повече отговорности и задължения;
· допълнителен разход на времеви и финансов ресурс за придобиване на изискуемата морска правоспособност от страна на лицата, които управляват плавателен съд за лично ползване (джет) извън зоните за предоставяне на водноатракционни услуги;
· повишаване на натоварването на служителите в териториалните дирекции на Изпълнителна агенция „Морска администрация“, ангажирани в производствата по съгласуване на местоположението и границите на зоните за предоставяне на водноатракционни услуги.
Посочените отрицателни въздействия са значителни и се проявяват по отношение на всички идентифицирани пряко засегнати страни, но следва да бъде отдаден приоритет на преобладаващия обществен интерес за осигуряване на по-висока степен на защита на живота и здравето на ползвателите на водноатракционни услуги.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия: 
От всички групи идентифицирани заинтересовани лица само доставчиците на водноатракционни услуги попадат в обхвата на понятието „предприятие“, дефинирано в § 1, т. 1 от Допълнителните разпоредби на Закона за малките и средните предприятия, и могат да бъдат класифицирани като микро- или малки предприятия. Описаните по-горе положителни въздействия, както и отрицателните въздействия, свързани с допълнителен разход на времеви, финансови и човешки ресурси за първоначално привеждане в съответствие с новите изисквания и за поддържане на съответствието с тези изисквания, ще ги засегнат пряко.
Не са идентифицирани други, специфични въздействия върху малките и средни предприятия.
Административна тежест: 
Увеличава се административната тежест за:
· икономическите оператори, които предоставят водноатракционни услуги;
· членовете на екипажите на плавателните средства, използвани за предоставяне на водноатракционната услуга „Воден парашут“ (парасейлинг).
· физическите лица, които управляват плавателен съд за лично ползване (джет) извън зоните за предоставяне на водноатракционни услуги.
Предлаганото служебно събиране на определена относима информация и документи и прилагане на правилата за вътрешни административни услуги в производствата по съгласуване на местоположението и границите на зоните за предоставяне на водноатракционни услуги ще доведе до намаляване на административната тежест, но само за една от идентифицираните групи заинтересовани страни – доставчиците на водноатракционни услуги, и само в рамките на посочената административна услуга. По тази причина то не би могло да компенсира общото увеличаване на административната тежест в резултат от реализиране на вариант 1. Произтичащото от този вариант увеличаване на административната тежест е до степен, която е необходима и достатъчна за постигане на цел № 1. То е оправдано, предвид преобладаващия обществен интерес за осигуряване на по-висока степен на защита на живота и здравето на ползвателите на водноатракционни услуги.
(въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)

	4.3. По проблем 3:

	Вариант „Без действие“:
Описание:
При вариант „Без действие“ разпоредбите на Наредбата ще продължат да действат в актуалната към момента редакция, като ще продължи да съществува установеното несъответствие с нормативни актове от по-висока степен, с актове на вторичното право на Европейския съюз, с относими към регламентираната материя актове от същата степен, както и с изискванията на Закона за нормативните актове и Указ № 883 от 1974 г. за неговото прилагане.
Положителни (икономически/социални/екологични) въздействия:
Не са идентифицирани позитивни (икономически/социални/екологични) въздействия.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
· нарушение на принципа за съответствие на по-ниския по степен нормативен акт на актове от по-висока степен;
· недостатъчно високо ниво на правна сигурност с оглед на факта, че в действащите редакции на част от разпоредбите на наредбата: се прави позоваване на актове на националното право, чиито наименования са неактуални или които са били отменени или заменени с нови; използваният при регламентиране на граничния режим на яхтите, лодките и другите плавателни средства за спорт, туризъм и развлечение понятиен апарат не съответства в пълна степен на достиженията на правото от Шенген; препращането към разпоредби на български законодателни актове е непрецизно; регламентирани са функции на териториални звена на Изпълнителна агенция „Морска администрация“, които към днешна дата имат други наименования;
· опасност от неточно прилагане на част от разпоредбите от страна на адресатите на правните норми;
· опасност от възникване на съдебни спорове относно съдържанието на правните норми и тяхното прилагане.
Тези негативни въздействия са значителни и се проявяват по отношение на всички идентифицирани пряко засегнати страни.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия:  
В общия случай корабопритежателите на яхти, лодки и други плавателни средства за спорт, туризъм и развлечение, плаващи под българско или чуждо знаме, не попадат в обхвата на понятието „предприятие“ по смисъла на § 1, т. 1 от Допълнителните разпоредби на Закона за малките и средните предприятия.
Останалите групи идентифицирани заинтересовани лица също са извън обсега на определението за „предприятие“.
Не са идентифицирани други, специфични въздействия върху малките и средните предприятия.
Административна тежест: 
Няма промяна в степента на административна тежест.
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)
Вариант 1 „Приемане на Постановление на Министерския съвет за изменение и допълнение на Наредбата“:
Описание:
При Вариант 1 констатираните „недостатъци“ на действащи разпоредби на Наредбата ще бъдат отстранени. 
Положителни (икономически/социални/екологични) въздействия:
· точно прилагане на принципа за съответствие на по-ниския по степен нормативен акт на актове от по-висока степен;
· установяване на максимално високо ниво на правна сигурност и създаване на условия за правилно разбиране и точно прилагане на правните норми;
· премахване на опасността от възникване на съдебни спорове относно съдържанието на правните норми и тяхното прилагане.
Посочените положителни въздействия са значителни и се проявяват по отношение на всички идентифицирани пряко засегнати страни.
(върху всяка заинтересована страна/група заинтересовани страни)
Отрицателни (икономически/социални/екологични) въздействия:
Не са идентифицирани отрицателни (икономически/социални/екологични) въздействия.
(върху всяка заинтересована страна/група заинтересовани страни)
Специфични въздействия:
Въздействия върху малките и средните предприятия:  
В общия случай корабопритежателите на яхти, лодки и други плавателни средства за спорт, туризъм и развлечение, плаващи под българско или чуждо знаме, не попадат в обхвата на понятието „предприятие“ по смисъла на § 1, т. 1 от Допълнителните разпоредби на Закона за малките и средните предприятия.
Останалите групи идентифицирани заинтересовани лица също са извън обсега на определението за „предприятие“.
Не са идентифицирани други, специфични въздействия върху малките и средните предприятия.
Административна тежест: 
Няма промяна в степента на административна тежест.
(въздействията върху малките и средните предприятия; административна тежест)
1.1. Опишете качествено (при възможност – и количествено) всички значителни потенциални икономически, социални и екологични въздействия, включително върху всяка заинтересована страна/група заинтересовани страни. Пояснете кои въздействия се очаква да бъдат значителни и кои второстепенни.
1.2. Опишете специфичните въздействия с акцент върху малките и средните предприятия и административната тежест (задължения за информиране, такси, регулаторни режими, административни услуги и др.)

	5. Сравняване на вариантите:
Степени на изпълнение по критерии: 1) висока; 2) средна; 3) ниска.
5.1. По проблем 1:
	
	Вариант
 „Без действие“
	Вариант 1
	
	

	Ефективност
	Цел 1: Привеждане на създадената с Наредбата регламентация на обществените отношения, възникващи във връзка с предоставяне на водноатракционни услуги, в съответствие с изискванията на ЗОИБПАУПИПО.
	3) ниска
	1) висока 
	
	

	Ефикасност
	Цел 1: Привеждане на създадената с Наредбата регламентация на обществените отношения, възникващи във връзка с предоставяне на водноатракционни услуги, в съответствие с изискванията на ЗОИБПАУПИПО.
	3) ниска
	1) висока 
	
	

	Съгласуваност
	Цел 1: Привеждане на създадената с Наредбата регламентация на обществените отношения, възникващи във връзка с предоставяне на водноатракционни услуги, в съответствие с изискванията на ЗОИБПАУПИПО.
	3) ниска
	1) висока 
	
	


5.2. По проблем 2:
	
	Вариант
 „Без действие“
	Вариант 1
	
	

	Ефективност
	Цел 1: Постигане на по-високо ниво на безопасност за ползвателите на водноатракционни услуги чрез въвеждане на по-строги изисквания по отношение на: организацията на дейността по предоставяне на водноатракционни услуги, безопасността при предоставяне на услугите и безопасността на използваните съоръжения, оборудване и екипировка, както и на по-подробни и ясни правила за контрол.
	3) ниска
	1) висока
	
	

	
	Цел 2: Намаляване на административната тежест на гражданите и икономическите оператори чрез изрично въвеждане на изискване за служебно събиране на определена относима информация и документи и за прилагане на правилата за вътрешни административни услуги.
	3) ниска
	1) висока
	
	

	Ефикасност
	Цел 1: Постигане на по-високо ниво на безопасност за ползвателите на водноатракционни услуги чрез въвеждане на по-строги изисквания по отношение на: организацията на дейността по предоставяне на водноатракционни услуги, безопасността при предоставяне на услугите и безопасността на използваните съоръжения, оборудване и екипировка, както и на по-подробни и ясни правила за контрол.
	3) ниска
	1) висока
	
	

	
	Цел 2: Намаляване на административната тежест на гражданите и икономическите оператори чрез изрично въвеждане на изискване за служебно събиране на определена относима информация и документи и за прилагане на правилата за вътрешни административни услуги.
	3) ниска
	1) висока
	
	

	Съгласуваност
	Цел 1: Постигане на по-високо ниво на безопасност за ползвателите на водноатракционни услуги чрез въвеждане на по-строги изисквания по отношение на: организацията на дейността по предоставяне на водноатракционни услуги, безопасността при предоставяне на услугите и безопасността на използваните съоръжения, оборудване и екипировка, както и на по-подробни и ясни правила за контрол.
	3) ниска
	1) висока
	
	

	
	Цел 2: Намаляване на административната тежест на гражданите и икономическите оператори чрез изрично въвеждане на изискване за служебно събиране на определена относима информация и документи и за прилагане на правилата за вътрешни административни услуги.
	3) ниска
	1) висока
	
	


5.3. По проблем 3:
	
	Вариант
 „Без действие“
	Вариант 1
	
	

	Ефективност
	Цел 1: Преодоляване на констатираните несъответствия между текстове на Наредбата и други относими национални правни актове или актове на вторичното право на Европейския съюз.
	3) ниска
	1) висока 
	
	

	Ефикасност
	Цел 1: Преодоляване на констатираните несъответствия между текстове на Наредбата и други относими национални правни актове или актове на вторичното право на Европейския съюз.
	3) ниска
	1) висока 
	
	

	Съгласуваност
	Цел 1: Преодоляване на констатираните несъответствия между текстове на Наредбата и други относими национални правни актове или актове на вторичното право на Европейския съюз.
	3) ниска
	1) висока 
	
	


1.1. Сравнете вариантите чрез сравняване на ключовите им положителни и отрицателни въздействия.
1.2. Посочете степента, в която вариантите ще изпълнят определените цели, съгласно основните критерии за сравняване на вариантите:
ефективност, чрез която се измерва степента, до която вариантите постигат целите на предложението;
ефикасност, която отразява степента, до която целите могат да бъдат постигнати при определено ниво на ресурсите или при най-малко разходи;
съгласуваност, която показва степента, до която вариантите съответстват на действащите стратегически документи.

	6. Избор на препоръчителен вариант:
По Проблем 1: Вариант 1 „Приемане на Постановление на Министерския съвет за изменение и допълнение на Наредбата“.
По Проблем 2: Вариант 1 „Приемане на Постановление на Министерския съвет за изменение и допълнение на Наредбата“.
По Проблем 3: Вариант 1 „Приемане на Постановление на Министерския съвет за изменение и допълнение на Наредбата“.
Посочете препоръчителните варианти за решаване на поставения проблем/проблеми.

	6.1. Промяна в административната тежест за физическите и юридическите лица от прилагането на препоръчителния вариант (включително по отделните проблеми):
По Проблем 1:



С проекта на Постановление на Министерския съвет в Наредбата ще бъдат въведени изискванията на ЗОИБПАУПИПО, адаптирани към спецификата на водноатракционните услуги във вътрешните морски води и териториалното море. Прилагането на препоръчания вариант ще доведе до увеличаване на административната тежест за:
· доставчиците на водноатракционни услуги – прилагат се изискванията на ЗОИБПАУПИПО за: вписване в Националния туристически регистър по чл. 165, ал. 1 от Закона за туризма, като задължително условие за започване и законосъобразно извършване на дейността; за сключване и поддържане на валидна задължителна застраховка „Злополука“ на лицата – ползватели на услугите; за извършване на първоначална и периодични проверки на съоръженията, оборудването и екипировката (включително на предпазните средства) от акредитиран орган, а на парашутната система, използвана за предоставяне на водноатракционната услуга „Воден парашут“ (парасейлинг)“ – от лице, получило удостоверение по чл. 119е от Закона за гражданското въздухоплаване; за сключване на писмен договор между доставчика на водноатракционните услуги и акредитирания орган, съответно с лицето, получило удостоверение по чл. 119е ЗГВ; за определяне на отговорно лице за безопасността; за провеждане на първоначално и ежегодно обучение и инструктаж на наетите за предоставянето на услугата лица и за документирането им в дневник за обучение и инструктаж; за осигуряване на предварителна информационна обезпеченост на дейността с минимално съдържание, съответстващо на посоченото в чл. 16, ал. 1 ЗОИБПАУПИПО;
· лицата, пряко ангажирани в предоставянето на водноатракционни услуги – прилага се изискването на ЗОИБПАУПИПО за преминаване на първоначално и ежегодно обучение и инструктаж.
По Проблем 2:



Прилагането на препоръчания вариант ще доведе до увеличаване на административната тежест за:
· доставчиците на водноатракционни услуги – допълва се списъкът на документите, които следва да представят със заявлението за съгласуване на местоположението и границите на зоната за предоставяне на водноатракционни услуги; определя се минималното задължително съдържание на правилата за организацията и дейността на зоната за предоставяне на водноатракционни услуги и на неговата неразделна част – плана за безопасност за извършване на водноатракционните услуги; въвежда се изрично изискване в зона за предоставяне на водноатракционни услуги във вътрешните морски води и териториалното море, в която са обособени два или повече водни коридори, освен управител, да бъде назначен и отговорник за всеки воден коридор; вменява им се задължение да съхраняват дневника за вписване на плавателните средства и дневник за движението на плавателните средства за срок от 1 година след последното вписване, както и да уведомяват съответната териториална дирекция на Изпълнителна агенция „Морска администрация“ за промените, настъпили по отношение на плавателните средства, вписани в дневника на зоната.
По отношение на икономическите оператори, предоставящи водноатракционната услуга „Воден парашут“ (парасейлинг) се въвеждат и допълнителни изисквания за разработване и прилагане програма за обучение и тренировки на екипажите на плавателните средства, за въвеждане и прилагане на писмени процедури за периодични прегледи, проверки, освидетелстване и за поддръжка на използваните плавателни средства и оборудване;
· членовете на екипажите на плавателните средства, използвани за предоставяне на водноатракционната услуга „Воден парашут“ (парасейлинг) – въвеждат се допълнителни изисквания, на които те следва да отговарят, за да могат да участват пряко в предоставянето на услугата; въвеждат се задължение за следене на хидрометеорологичната обстановка, задължение за преглед на съоръженията, оборудването и екипировката преди началото на работния ден и преди всеки полет, както и задължения, свързани с осигуряване безопасността при полет на всеки конкретен ползвател на услугата.
· физическите лица, които управляват плавателен съд за лично ползване (джет) извън зоните за предоставяне на водноатракционни услуги – като задължително условие за упражняване на правото на управление на такова плавателно средство се въвежда изискването за притежаване на правоспособност „водач на плавателен съд за лично ползване (джет)“ или по-висока съгласно Наредба № 6 от 2021 г. за компетентност на морските лица в Република България.
Произтичащото от прилагането на препоръчания вариант увеличаване на административната тежест е до степен, която е необходима и достатъчна за постигане на цел № 1. То е оправдано, предвид преобладаващия обществен интерес за осигуряване на по-висока степен на защита на живота и здравето на ползвателите на водноатракционни услуги.
По Проблем 3:




1.1. Изборът следва да е съотносим с посочените специфични въздействия на препоръчителния вариант за решаване на всеки проблем.
1.2. Ако се предвижда въвеждането на такса, представете образуването на нейния размер съгласно Методиката по чл. 7а от Закона за ограничаване на административното регулиране и административния контрол върху стопанската дейност.

	6.2. Създават ли се нови/засягат ли се съществуващи регулаторни режими и услуги от прилагането на препоръчителния вариант (включително по отделните проблеми)?
По Проблем 1:


Прилагането на препоръчителния вариант няма да доведе до създаване на нови регулаторни режими или административни услуги. 
С проекта на Постановление на Министерския съвет не се засягат съществуващи регулаторни режими.
Прилагането на препоръчителния вариант ще доведе до промени в съществуващата административна услуга по съгласуване на местоположението и границите на зоните за предоставяне на водноатракционни услуги – в процеса на осъществяването ѝ ще бъде извършвана проверка за съответствие на доставчиците на услуги с допълнителни изисквания, въведени с разпоредбите на ЗОИБПАУПИПО.
Освен това се разширява кръга на лицата, ползващи услугата – освен на доставчици на водноатракционни услуги във вътрешните морски води и териториалното море тя ще се предоставя и на физически и юридически лица, предоставящи водноатракционни услуги във вътрешните водни пътища на Република България.
Прилагането на препоръчителния вариант не налага допълнителни, различни от въведените със ЗОИБПАУПИПО, изисквания за доставчиците на услуги, свързани с достъпа до услуги или с упражняването на дейността по предоставяне на услуги.
По Проблем 2:


Прилагането на препоръчителния вариант няма да доведе до създаване на нови регулаторни режими или административни услуги.
С проекта на Постановление на Министерския съвет не се засягат съществуващи регулаторни режими.
Прилагането на препоръчителния вариант ще доведе до промени в съществуващата административна услуга по съгласуване на местоположението и границите на зоните за предоставяне на водноатракционни услуги, по-специално по отношение на: списъка на документите, които следва да бъдат приложени към заявлението за административна услуга; минималното задължително съдържание на правилата за организацията и дейността на зоната за предоставяне на водноатракционни услуги и на неговата неразделна част – планът за безопасност за извършване на водноатракционните услуги; установяването по нов начин (служебно) на част от относимите факти и обстоятелства; прилагането на правилата за вътрешни административни услуги при съгласуване от страна на съответните структури на Главна дирекция „Гранична полиция“ и Военноморските сили.
Прилагането на препоръчителния вариант не води до въвеждане на нови изисквания към доставчиците на услуги, свързани с достъпа до услуги, но изискванията, свързани с упражняването на дейността по предоставяне на услуги и най-вече на водноатракционната услуга „Воден парашут“ (парасейлинг), търпят значителни промени.
По Проблем 3:


Прилагането на препоръчителния вариант няма да доведе до създаване на нови регулаторни режими или административни услуги.
С проекта на Постановление на Министерския съвет не се засягат съществуващи регулаторни режими или административни услуги и не се въвеждат нови изисквания към доставчиците на услуги, които изисквания да са свързани с достъпа до услуги или с упражняването на дейност по предоставяне на услуги.
1.1. Изборът следва да е съотносим с посочените специфични въздействия на избрания вариант.
1.2. В случай че се предвижда създаване нов регулаторен режим, посочете неговия вид (за стопанска дейност: лицензионен, регистрационен; за отделна стелка или действие: разрешителен, уведомителен; удостоверителен и по какъв начин това съответства с постигането на целите).
1.3. Мотивирайте създаването на новия регулаторен режим съгласно изискванията на чл. 3, ал. 4  от Закона за ограничаване на административното регулиране и административния контрол върху стопанската дейност.
1.4. Посочете предложените нови регулаторни режими отговарят ли на изискванията на чл. 10 – 12 от Закона за дейностите по предоставяне на услуги.
1.5. Посочете изпълнено ли е изискването на § 2 от Допълнителните разпоредби на Закона за дейностите по предоставяне на услуги.
1.6. В случай че се изменят регулаторни режими или административни услуги, посочете промяната.

	6.3. Създават ли се нови регистри от прилагането на препоръчителния вариант (включително по отделните проблеми)?
По Проблем 1:


По Проблем 2:


По Проблем 3:


Когато отговорът е „Да“, посочете регистрите, които се създават и по какъв начин те ще бъдат интегрирани в общата регистрова инфраструктура.

	6.4. По какъв начин препоръчителният вариант въздейства върху микро-, малките и средните предприятия (МСП) (включително по отделните проблеми)?
По Проблем 1:


Лицата, предоставящи водноатракционни услуги във вътрешните морски води и териториалното море (концесионери и наематели на морски плажове и техните подизпълнители), са микро- или малки предприятия. С голяма степен на вероятност може да се твърди, че преобладаващата част от бъдещите доставчици на водноатракционни услуги във вътрешните водни пътища също ще попадат в тези категории. В този смисъл, произтичащи от предложения вариант положителни въздействия, както и отрицателните въздействия, свързани с допълнителен разход на времеви, финансови и човешки ресурси, ще ги засегнат пряко.
По Проблем 2:


Лицата, предоставящи водноатракционни услуги във вътрешните морски води и териториалното море (концесионери и наематели на морски плажове и техните подизпълнители), са микро- или малки предприятия. С голяма степен на вероятност може да се твърди, че преобладаващата част от бъдещите доставчици на водноатракционни услуги във вътрешните водни пътища също ще попадат в тези категории. В този смисъл, произтичащи от предложения вариант положителни въздействия, както и отрицателните въздействия, свързани с допълнителен разход на времеви, финансови и човешки ресурси, ще ги засегнат пряко.
По Проблем 3:


В общия случай корабопритежателите на яхти, лодки и други плавателни средства за спорт, туризъм и развлечение, плаващи под българско или чуждо знаме, не попадат в обхвата на понятието „предприятие“ по смисъла на § 1, т. 1 от Допълнителните разпоредби на Закона за малките и средните предприятия.
Изборът следва да е съотносим с посочените специфични въздействия на препоръчителния вариант.

	6.5. Потенциални рискове от прилагането на препоръчителния вариант (включително по отделните проблеми):
Не са идентифицирани рискове от прилагането на препоръчителния вариант.
Посочете възможните рискове от прилагането на препоръчителния вариант, различни от отрицателните въздействия, напр. възникване на съдебни спорове и др.

	7. Консултации:

……………………………………………………………..………………………………
Посочете основните заинтересовани страни, с които са проведени консултации. Посочете резултатите от консултациите, включително на ниво ЕС: спорни въпроси, многократно поставяни въпроси и др.

Проектът на Постановление на Министерския съвет и проектът на доклад на вносителя ще бъдат публикувани за обществено обсъждане на официалната интернет страница на Министерството на транспорта и съобщенията и на Портала за обществени консултации на Министерския съвет. Заинтересованите лица ще разполагат с 30-дневен срок, в който да изразят становища по тях.
Обобщете най-важните въпроси за обществени консултации. Посочете индикативен график за тяхното провеждане и видовете консултационни процедури.

	8. Приемането на нормативния акт произтича ли от правото на Европейския съюз?


1.1. Посочете изискванията на правото на Европейския съюз, включително информацията по т. 6.2 и 6.3, дали е извършена оценка на въздействието на ниво Европейски съюз, и я приложете (или посочете връзка към източник).
1.2. Изборът трябва да съответства на посоченото в раздел 1, съгласно неговата т. 1.5. 

	9. Изисква ли се извършване на цялостна предварителна оценка на въздействието поради очаквани значителни последици?


(преценка съгласно чл. 20, ал. 3, т. 2 от Закона за нормативните актове) 

	10. Приложения:
Допълнителна информация е налична на посочените в т. 11 интернет адреси.
Приложете необходимата допълнителна информация и документи.

	11. Информационни източници:
Сиела Нет
Godishen doklad IAMA_2025.pdf
Структура | www.marad.bg
Изпълнителна агенция "Българска служба за акредитация"

